ഐ എന് എല് ജില്ലാ വര്കിംഗ് കമിറ്റി യോഗത്തില് ബഹളം തര്ക്കം മെമ്ബര്ഷിപ് വിതരണം സംബന്ധിച്ച് സംസ്ഥാന തലത്തിലുണ്ടായ പിളര്പ്പിന്റെ ഭാഗമല്ല സംഭവമെന്ന് ഇരുപക്ഷവും ഉദുമ: www.kasargodvartha.com 18.08.2021 ഐ എന് എല് ജില്ലാ വര്കിംഗ്കമിറ്റി യോഗത്തില് ബഹളം. ജില്ലാ കമിറ്റിയുടെ നേതൃത്വത്തില് നടന്ന മെമ്ബര്ഷിപ് വിതരണത്തിന്റെ ഉദ്ഘാടനത്തിനിടെയാണ് അംഗങ്ങളില് ചിലരും അവരുടെ പിന്തുണക്കുന്ന പ്രവര്ത്തകരും ചേരിതിരിഞ്ഞു ബഹളം വെച്ചത്. ഉദുമയിലെ എരോല് പാലസില് വെച്ചായിരുന്നു യോഗം നടന്നത്.ഐ എന് എല് അഖിലേന്ത്യാ നേതാവും ജില്ലാ റിടേണിങ് ഓഫീസറുമായ ഡോ. എ അമീന്, സംസ്ഥാന സെക്രടറി എം എ ലത്വീഫ് അടക്കമുള്ള നേതാക്കള് യോഗത്തില് സംബന്ധിച്ചിരുന്നു. ഒരു പാട് കാര്യങ്ങള് ചര്ച ചെയ്യാനുണ്ടെന്നും അത് കഴിഞ്ഞുമതി മെമ്ബര്ഷിപ് വിതരണമെന്നും പറഞ്ഞായിരുന്നു അംഗങ്ങളില് ചിലര് ബഹളം തുടങ്ങിയത്. വര്കിംഗ് കമിറ്റി അംഗങ്ങളില് പെടാത്ത ചിലരും ഇവരെ പിന്തുണച്ചതോടെ ഇരുവിഭാഗവും തമ്മില് വാക് തര്ക്കങ്ങളുണ്ടായി. ജില്ലാ സെക്രടറിമാരടക്കം ചിലര് ഇറങ്ങി പോവുകയും ചെയ്തു.ബുധനാഴ്ചത്തെ യോഗത്തില് മെമ്ബര്ഷിപ് വിതരണം നടത്താന് തീരുമാനിച്ചിരുന്നില്ലെന്നും പാര്ടിയുമായി ബന്ധപ്പെട്ട കാര്യങ്ങള് ചര്ച ചെയ്യാമെന്നുമായിരുന്നു തീരുമാനിച്ചതെന്നും ബഹളം വെച്ചവര് പറയുന്നു. ജില്ലാ നേതൃത്വം അഭിപ്രായങ്ങള് കേള്ക്കാതെ മെമ്ബര്ഷിപ് വിതരണവുമായി മുന്നോട്ട് പോവുകയായിരുന്നുവെന്നും പാര്ടിയില് ഐക്യത്തിന് വേണ്ടിയാണ് തങ്ങള് ശ്രമിച്ചതെന്നും ബഹളം വെച്ചവര് പറയുന്നു.എന്നാല് ബുധനാഴ്ചത്തെ യോഗത്തില് മെമ്ബര്ഷിപ് വിതരണം നടത്താന് മുമ്ബ് ചേര്ന്ന യോഗത്തില് തീരുമാനിച്ചിരുന്നുവെന്ന് ജില്ലാ നേതൃത്വം വ്യക്തമാക്കുന്നു. നേരത്തെ നടക്കേണ്ട പ്രവര്ത്തനം സംസ്ഥാന തലത്തിലുണ്ടായ പ്രശ്നങ്ങള് മൂലം വൈകുകയായിരുന്നു. ബഹളം വെച്ചവര്ക്കെതിരെ നടപടിയെടുക്കാന് സംസ്ഥാന നേതൃത്വത്തോട് ആവശ്യപ്പെടുമെന്നും ഇവര് കൂട്ടിച്ചേര്ത്തു.അതേസമയം സംസ്ഥാന തലത്തിലുണ്ടായ പിളര്പ്പിന്റെ ഭാഗമായല്ല പുതിയ സംഭവ വികാസങ്ങളെന്ന് ഇരുപക്ഷവും വ്യക്തമാക്കുന്നു. നേരത്തെയുള്ള അഭിപ്രായ വ്യത്യസ്തങ്ങളാണ് ബഹളത്തിന് ഇടയാക്കിയതെന്നും ഇവര് പറയുന്നു.